Prins Harry en Meghan trou dán | Maroela Media
Die troue van Engeland se prins Harry en sy verloofde, Meghan Markle, sal volgende jaar in Mei by die St George-katedraal by Windsor-kasteel plaasvind, 'n venue met 'n eeue lange koninklike geskiedenis.
Prins Harry (33) en die 36-jarige Amerikaanse aktrise, veral bekend vir haar rol in die TV-drama Suits, het Maandag hul verlowing amptelik bekend gemaak.
Die egpaar het besluit om in Windsor, wes van Londen, te trou "omdat dit vir hulle 'n spesiale plek is", het Harry se woordvoerder aan verslaggewers gesê. Koningin Elizabeth, die prins se 91-jarige ouma, sal ook die seremonie bywoon.
"Die troue gaan pret en vreugdevol wees en die karakter van die bruid en bruidegom weerspieël," het hy gesê.
Die egpaar se eerste amptelike geleentheid saam vind Vrydag plaas in Nottingham, waar hulle bewusmaking sal doen oor liefdadigheidsorganisasies wat MIV/Vigs en jeugmisdaad wil voorkom.
"Prins Harry het 'n beduidende hoeveelheid tyd privaat en openbaar in Nottingham spandeer en hy sien uit daarna om me. Markle voor te stel aan 'n gemeenskap wat vir hom baie spesiaal is," het Kensington-paleis, Harry se amptelike woning, in 'n verklaring gesê.
Markle was in 'n Katolieke skool, maar identifiseer as 'n Protestant. Sy sal voor die troue gedoop word en in die Kerk van Engeland bevestig word, het Harry se woordvoerder bygevoeg. Sy is van voornemens om 'n Britse burger te word, maar sy sal haar Amerikaanse burgerskap behou terwyl die proses voortduur. "Sy sal voldoen aan alle immigrasie-vereistes."
St George-katedraal is geleë op die gronde van Windsor-kasteel, die familietuiste van Engelse konings en koninginne vir byna 1 000 jaar. Tien konings is in die katedraal begrawe, insluitend Henry VIII en sy derde vrou Jane Seymour en Charles I.
Harry se oom, prins Edward, het ook hier in 1999 met Sophie Rhys-Jones getrou en daar was ook 'n gebed- en toewydingsdiens om die huwelik van Harry se pa, prins Charles, met Camilla Parker Bowles in 2005 te gedenk.
2018 sal 'n besige jaar vir die koninklike gesin wees: Harry se ouer broer, prins William, en sy vrou Catherine, beter bekend as Kate, verwag hul derde kind in April.
Kate het Dinsdag gesê sy en William is "absoluut gaande" oor Harry se verlowing. "Dit is opwindende nuus. Dis regtig 'n vrolike tyd vir enige paartjie en ons wens hulle alles van die beste toe en hoop dat hulle hierdie vreugdevolle oomblik sal geniet," het sy gesê.
Harry se stiefma Camilla, nou bekend as die hertogin van Cornwall, is ook entoesiasties. "Amerika se verlies is ons gewin," het sy van Markle gesê.